Document ID: 32004R0775

Komisijas Regula (EK) Nr. 775/2004
(2004. gada 26. aprīlis),
ar ko groza I pielikumu Eiropas Parlamenta un Padomes Regulai (EK) Nr. 304/2003 par bīstamu ķīmisku vielu izvešanu un ievešanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 28. janvāra Regulu (EK) Nr. 304/2003 par bīstamu ķīmisku vielu izvešanu un ievešanu [1], un jo īpaši tās 22. panta 1. punktu,
tā kā:
(1) Regula (EK) Nr. 304/2003 īsteno 1998. gada 11. septembrī parakstīto Roterdamas Konvencija par procedūru, saskaņā ar kuru starptautiskajā tirdzniecībā dodama iepriekš norunāta piekrišana (PIC procedūra) attiecībā uz dažām bīstamām ķīmiskām vielām un pesticīdiem, ko Kopiena apstiprinājusi ar Padomes Lēmumu 2003/106/EK [2].
(2) Regulas (EK) Nr. 304/2003 I pielikumam ir trīs daļas, kurās ietverts attiecīgi to ķīmisko vielu saraksts, uz kurām attiecas izvešanas paziņošanas procedūra, to ķīmisko vielu saraksts, kas atbilst PIC paziņošanai, un to ķīmisko vielu saraksts, uz kurām saskaņā ar Roterdamas Konvenciju attiecas PIC procedūra.
(3) Saskaņā ar Komisijas Lēmumiem 2004/141/EK [3], 2004/248/EK [4], 2004/140/EK [5] un 2004/247/EK [6], kas pieņemti saistībā ar Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [7] un ar ko aizliedz vai stingri ierobežo attiecīgi amitrāza, atrazīna, fentiona un simazīna lietošanu, šīs ķīmiskās vielas jāiekļauj ķīmisko vielu sarakstos Regulas (EK) Nr. 304/2003 I pielikuma 1. un 2. daļā.
(4) Ķīmisko vielu - nonilfenola un nonilfenola etoksilāta - rūpniecisko lietojumu stingri ierobežo Eiropas Parlamenta un Padomes 2003. gada 18. jūnija Direktīva 2003/53/EK, kas attiecas uz ierobežojumiem dažu bīstamo vielu un preparātu laišanai tirgū [8]. Turklāt, ievērojot Komisijas 2002. gada 20. novembra Regulu (EK) Nr. 2076/2002, ar ko pagarina Padomes Direktīvas 91/414/EEK 8. panta 2. punktā minēto laikposmu un kas attiecas uz dažu aktīvo vielu neiekļaušanu minētās direktīvas I pielikumā un to augu aizsardzības līdzekļu atļauju atsaukšanu, kuru sastāvā ir šīs vielas [9], nonilfenola etoksilāts ir izņemts no Direktīvas 91/414/EEK I pielikuma, un to augu aizsardzības līdzekļu atļaujas, kuri to satur, ir atceltas jau pirms 2003. gada 25. jūlija. Attiecīgi abas ķīmiskās vielas jāiekļauj ķīmisko vielu sarakstā Regulas (EK) Nr. 304/2003 I pielikuma 1. un 2. daļā.
(5) Ar Konvenciju saistītā valdību sarunu komiteja (INC) 10. sesijā no 2003. gada 17. novembra līdz 21. novembrim nolēma, ka arī uz ķīmiskajām vielām, proti, dinitrolkrezolu un azbesta šķiedrām - amozītu, antofilītu, aktinolītu un tremolītu - jāattiecina pagaidu PIC procedūra. Attiecīgi abas ķīmiskās vielas jāiekļauj ķīmisko vielu sarakstā Regulas (EK) Nr. 304/2003 I pielikuma 1. un 2. daļā.
(6) Tajā pašā sesijā INC nolēma, ka uz izsmidzināmiem pulveriem, kuru sastāvā benomila kombinācijas saturs ir 7 procenti vai vairāk, karbofurāna ir 10 procenti vai vairāk un tirama ir 15 procenti vai vairāk, arī jāattiecina pagaidu procedūra. Attiecīgi arī šāda sastāva ķīmiskās vielas jāiekļauj ķīmisko vielu sarakstā Regulas (EK) Nr. 304/2003 I pielikuma 1. un 3. daļā.
(7) Tādēļ attiecīgi jāgroza Regulas (EK) Nr. 304/2003 I pielikums.
(8) Šajā regulā paredzētie pasākumi ir saskaņā atzinumu, ko sniegusi komiteja, kura izveidota, ievērojot Padomes Direktīvas 67/548/EEK [10] 29. pantu,
IR PIEŅĒMUSI ŠO REGULU.
1. pants
Regulas (EK) Nr. 304/2003 I pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 26. aprīlī

Labels: 3
1
20